খুব সম্প্রতি ‘বিয়িং হিউম্যান’-এর তরফ থেকে নতুন ই-সাইকেল লঞ্চ করেন সলমন খান। এই সাইকেল লঞ্চের অনুষ্ঠানে নতুন প্রজন্মকে সতর্ক করে তিনি জানান, মোটরসাইকেল বেশি দুর্ঘটনাপ্রবণ। যে কোনও মুহূর্তে ঘটে যেতে পারে বড়সড় দুর্ঘটনা। সলমন আরও জানান, এ প্রজন্মের তরুণ-তরুণীদের বেপরোয়া গাড়ি চালানো দেখে তিনি বিব্রত, চিন্তিত। তাই সলমনের পরামর্শ, বাইক নয়, সাইকেল ব্যবহার করুক তরুণ প্রজন্ম। সলমনের এই সতর্কবার্তার পরেই সমালোচনায় উত্তাল হয় সোশ্যাল মিডিয়া। একের পর এক ব্যাঙ্গ, বিদ্রুপাত্মক মন্তব্য ভরে উঠল টুইটার। এর কারণ আন্দাজ করাটা মোটেই খুব কঠিন নয়। ২০০২ সালের ‘হিট অ্যান্ড রান’ মামলায় সলমনের বিরুদ্ধে মদ্যপ অবস্থায় গাড়ি চালানোর অভিযোগ ওঠে। অভিযোগ, তাঁর গাড়িতে চাপা পড়ে মৃত্যুও হয় একজনের। সেই সল্লুর মুখে পথ নিরাপত্তার কথা শুনে অনেকেই ঠাট্টা করে লিখেছেন, সলমনের কি তাহলে বোধোদয় হল? বেপরোয়া গাড়ি চালানো নিয়ে সলমনের চিন্তিত হয়ে ওঠায় কেউ আবার লিখেছেন, যে সতর্কতার কথা তিনি বলছেন তা যদি নিজে প্রথম থেকে বুঝতেন, তা হলে তাঁর জীবনে এতো ঝক্কি থাকতো না। তবে যাঁকে নিয়ে এত সমালোচনার ঝড় বইছে, এই তির্যক মন্তব্যগুলি নিয়ে সেই সলমন খানের কোনও প্রতিক্রিয়া এখনও মেলেনি। কারণ, তিনি এখন বেশ ব্যস্ত। তাঁর পরবর্তী ছবি ‘টিউবলাইট’-এর প্রচারে ব্যস্ত ভাইজান। এরই সঙ্গে চলছে ‘টাইগার জিন্দা হ্যায়’ ছবির শুটিং। তাই টুইটারে হয়তো এখনও নজর দিতে পারেননি সলমন খান।